Det kan for mange være fristende at trykke lidt ekstra hårdt på speederen, når man skal hurtigt fra a til b. Foruden den ekstra fare det medføre, risikerer man også at få politiet på nakken. Fartdjævlene skal fremover være endnu mere påpasselige, med mindre de er indstillet på at modtage en bøde i postkassen. Det skyldes, at politiet øger antallet af biler med automatisk fartkontrol på vejene. Det er de såkaldte ATK-køretøjer, som omfatter politiets fotovogne og faste standere - også kendt som stærekasser, der bliver flere af. Helt konkret har politiet fået 25 flere af slagsen, som fordeles over hele landet. To af disse er tildelt Nordjylland. Ny opgradering Den øgede indsats sker som led i den seneste politiske flerårsaftale for politiet. - Vi ved, at for høj hastighed er en faktor i fire ud af ti dødsulykker, siger vicepolitiinspektør Thomas Tarpgaard fra Midt- og Vestsjællands Politi, der er leder af færdselspolitiet. Politiet har nu taget de nye køretøjer i brug, og tilførslen betyder, at politiet nu har 107 ATK-biler. Ikke nok med det rummer den nye model af ATK-bilerne en række forbedringer i forhold til den tidligere model. - Vi får dels bedre muligheder for at kunne fotografere de motorcyklister, der kører for stærkt, og samtidigt har kameraet også fået en højere opløsning, så vi får bedre billeder at arbejde med. Og så er komforten for vores personale, der skal arbejde i bilerne, også blevet bedre, siger Thomas Tarpgaard.

Referat:
25 køretøjer med nyt udstyr styrker politiets indsats mod fartglade danskere.